text: Har du husket regntøjet? Sådan bliver vejret på spejderlejren
  22 juli 2017 kl. 07.15
  De omkring 40.000 spejdere på Spejdernes Lejr i Sønderborg kan godt forvente at få brug for regntøj og paraply. 
  Spejdere fra både ind- og udland tjekker i dag ind på Spejdernes Lejr i Sønderborg, og i den kommende uge kan de se frem til en lang række aktiviteter. Til gengæld skal de formentlig kigge langt efter solen.
  Vejrprognoserne for Sønderborg og omegn tyder nemlig på, at vejret ikke just bliver sommerligt. Det fortæller vagthavende meteorolog ved DMI Jesper Eriksen.
  - Vi har svært ved at sige præcis, hvordan vejret bliver, men vi kan sige, hvordan det ikke bliver: Der kommer ikke sommervarme over Sønderborg, siger han til TV SYD.
  Enhver god spejder kan naturligvis tilpasse sig al slags vejr, og det kan der blive brug for i den kommende uge.
  - Vi har ikke noget stabilt vejr i kikkerten. Det bliver ustadigt, og der kommer nedbør i bygeform. Men vi kan altså heller ikke endnu sige, hvornår nedbøren falder, fortæller Jesper Eriksen.
  DMI oplyser, at temperaturen kommer til at ligge mellem 15 og 20 grader, og at det for det meste formentlig vil være overskyet – dog med mulighed for at solen titter frem i løbet af ugen. 
  I dag, hvor spejderne ankommer til lejren, kan de også forvente byger. Her er de kommende dages vejrprognose fra DMI:
  
  